Louise Schack Elholm (V), 2021-10-14:
Tusind tak for ordet.
Det her er et af de lovforslag, man kan sige er et bunkebryllup med otte forskellige elementer.
Men grundlæggende er det jo nogle ganske fornuftige elementer, for det handler primært om forenklinger.
Men det, jeg først og fremmest vil fremhæve, er det, som hr. Troels Ravn også var så venlig at kreditere mig for, nemlig den her kamp for at få sjældne sygdommes foreninger anerkendt som almenvelgørende foreninger.
Det er jeg rigtig glad for at regeringen nu har lyttet til.
Jeg er selvfølgelig ked af, at man stemte nej til mit beslutningsforslag i foråret, men jeg er da glad for, at man så gennemfører det.
For det vigtige er jo, at man rent faktisk får løst den her problemstilling.
Det skyldes, at vi havde besøg af Fanconi Anæmi-foreningen tilbage for efterhånden lang tid siden, og de fortalte, at de havde nogle udfordringer, fordi de ikke havde samme vilkår som de større patientforeninger – fordi det er så sjælden en sygdom, er der så få, der kender til sygdommen og kan melde sig ind.
Så de har ikke den samme basis for at få så mange medlemmer som ved sygdomme, som er mere kendte.
Og jeg synes jo egentlig, de havde en meget god pointe.
Selvfølgelig skal man også tage hensyn til, at det er et begrænset antal, der kender til sygdommen.
Og derfor satte jeg først gang i noget arbejde i udvalget og fik lavet et beslutningsforslag, som ikke blev vedtaget.
Men jeg er så glad for, at regeringen nu har lyttet og taget det med i et forslag.
Og når nu det skal være bunkebryllup, er jeg trods alt glad for, at det er et bunkebryllup, som jeg kan se mig selv i.
Altså, det er ikke, fordi jeg er stor tilhænger af bunkebryllupper, men simpelt hen, fordi der ellers stort set er tale om forenklinger og afbureaukratiseringer for virksomhederne, som gør, at det bliver lettere at drive virksomhed i Danmark, og det er vi jo optaget af.
Så vi synes sådan set, at det lyder rigtig fornuftigt.
En af de andre ting, som er i det her forslag, er de her transfer pricing-regler, som bliver forenklet for selskaber, der er rent danske.
Og jeg synes, det giver rigtig god mening, at man kan lette byrderne, uden at det skader skattesikkerheden.
Så vil jeg også lige sige, at jeg har noteret mig, at man lægger op til, at oplysningsskemaet, også kendt som selvangivelsen, ikke skal godkendes af hverken skatteministeren eller Skatterådet.
Og det er jo en sag, jeg kender ganske godt, fordi jeg sidder i Skatterådet, og jeg må indrømme, at når jeg har modtaget de der oplysningsskemaer, eller når Skatterådet har modtaget de her oplysningsskemaer, så har man sådan tænkt: Nå, hvorfor ser det sådan ud? Så har man spurgt, og så har man fået at vide, at det er, fordi det er sådan, it hænger sammen, og man kan ikke gøre så meget andet.
Og det giver jo ikke meget mening at få et oplysningsskema til godkendelse, hvis man ikke kan ændre i det alligevel.
Så derfor virkede det lidt absurd at få et oplysningsskema, og når man så stillede spørgsmål, var der ingenting, der kunne lade sig gøre.
Derfor synes jeg, det er fint, at Skatterådet ikke skal med ind over det, for vi har ingen kendskab som sådan til det faglige bag.
Jeg kunne godt tænke mig, at der stadig væk var en eller anden form for hånd i hanke med, hvordan man gør med oplysningsskemaet, og at det ikke løber løbsk på nogen måde.
Det er ikke, fordi jeg har mistænkt nogen som helst for at ønske det.
Men jeg er da interesseret i, hvordan man sikrer, at man hele tiden får det klareste, enkleste og bedste oplysningsskema fremadrettet med den her model.
Men overordnet set
synes jeg, det er nogle rigtig gode elementer, der er her i lovforslaget, og Venstre støtter lovforslaget.